
3,4-etiléndioxi-pirrol és származékainak előállítása

Kulcsszavak: 3,4-etiléndioxi-pirrol; vezető polimerek; pirrol; EDOP; PEDOP
A 3,4-etiléndioxi-tiofén és a belőle készített poli-3,4-etiléndioxi-tiofén, illetve szubsztituált származékainak számos, már az iparban is használt alkalmazása ismert. Azonban a hozzá szerkezetileg és elektrokémiai tulajdonságaiban igen hasonló 3,4-etiléndioxi-pirrolt (1) és N-szubsztituált (2) származékait nehezebb előállításuk és hozzáférhetőségük miatt kevésbé kiterjedten vizsgálták.
Kutatómunkám elsődleges célja az irodalomban 3,4-etiléndioxi-pirrol (1) előállítására ismertetett több lépéses szintézisutak optimalizálása, továbbá annak vizsgálata, hogy egyéb szintézismódszerekkel elő lehet-e állítani 3,4-etiléndioxi-pirrolt vagy annak N-szubsztituált származékait (2) (1. ábra).

1. ábra
A szakirodalomban található eljárásokat több ponton optimalizáltam, sikeresen méretnöveltem. 3,4-etiléndioxi-pirrol előállítására alkalmazott hat lépéses szintézis kitermelését 48%-ra javítottam.
Megállapítottam, hogy 2,5-dikarboximetil-3,4-etiléndioxi-pirrol nátriummal képzett sójának N-funkcionalizálása csak láncvégi halogénatomot tartalmazó reagensekkel lehetséges. Kísérleteket tettem 3,4-etiléndioxi-pirrol előállítására Barton-Zard pirrolszintézissel és N-benzil-3,4-etiléndioxi-szukcinimid redukciójával.
Elektrokémiai vizsgálatok céljára előállítottam a szakirodalom által még nem leírt N-szubsztituált-3,4-etiléndioxi-pirrol származékokat.

